《成相杂辞》
先秦·荀子

请成相：世之殃，愚闇愚闇堕贤良！人主无贤，如瞽无相，何伥伥！
请布基，慎圣人，愚而自专事不治。主忌苟胜，群臣莫谏，必逢灾。
论臣过，反其施，尊主安国尚贤义。拒谏饰非，愚而上同，国必祸。
曷谓“罢”？国多私，比周还主党与施。远贤近谗，忠臣蔽塞主埶移。
曷谓“贤”？明君臣，上能尊主下爱民。主诚听之，天下为一海内宾。
主之孽，谗人达，贤能遁逃国乃蹙。愚以重愚，闇以重闇，成为桀。
世之灾，妒贤能，飞廉知政任恶来。卑其志意，大其园圃高其台。
武王怒，师牧野，纣卒易乡启乃下。武王善之，封之于宋立其祖。
世之衰，谗人归，比干见刳箕子累。武王诛之，吕尚招麾殷民怀。
世之祸，恶贤士，子胥见杀百里徙。穆公任之，强配五伯六卿施。
世之愚，恶大儒，逆斥不通孔子拘。展禽三绌，春申道缀，基毕输。
请牧基，贤者思，尧在万世如见之。谗人罔极，险陂倾侧此之疑。
基必施，辨贤罢，文武之道同伏戏，由之者治，不由者乱，何疑为？
凡成相，辨法方，至治之极复后王。慎墨季惠，百家之说欺不详。
治复一，修之吉，君子执之心如结，众人贰之，谗夫弃之，形是诘。
水至平，端不倾，心术如此象圣人。人而有埶，直而用抴必参天。
世无王，穷贤良，暴人刍豢，仁人糟糠；礼乐息灭，圣人隐伏，墨术行。
治之经，礼与刑，君子以修百姓宁。明德慎罚，国家既治四海平。
治之志，后埶富，君子诚之好以待。处之敦固，有深藏之，能远思。
思乃精，志之荣，好而壹之神以成。精神相反，一而不贰、为圣人。
治之道，美不老，君子由之佼以好。下以教诲子弟，上以事祖考。
成相竭，辞不蹙，君子道之顺以达。宗其贤良，辨其殃孽。请成相，
道圣王，尧舜尚贤身辞让，许由善卷，重义轻利行显明。
尧让贤，以为民，泛利兼爱德施均。辨治上下，贵贱有等明君臣。
尧授能，舜遇时，尚贤推德天下治。虽有圣贤，适不遇世，孰知之？
尧不德，舜不辞，妻以二女任以事。大人哉舜，南面而立万物备。
舜授禹，以天下，尚得推贤不失序。外不避仇，内不阿亲，贤者予。
禹劳心力，尧有德，干戈不用三苗服。举舜甽亩，任之天下，身休息。
得后稷，五谷殖；夔为乐正鸟兽服；契为司徒，民知孝弟尊有德。
禹有功，抑下鸿，辟除民害逐共工。北决九河，通十二渚，疏三江。
禹傅土，平天下，躬亲为民行劳苦。得益、皋陶、横革、直成、为辅。
契玄王，生昭明，居于砥石迁于商，十有四世，乃有天乙是成汤。
天乙汤，论举当，身让卞随举牟光。道古贤圣基必张。
愿陈辞，世乱恶善不此治。隐过疾贤，长由奸诈鲜无灾。
患难哉！阪为先，圣知不用愚者谋。前车已覆，后未知更，何觉时？
不觉悟，不知苦，迷惑失指易上下。中不上达，蒙揜耳目塞门户。
门户塞，大迷惑，悖乱昏莫不终极；是非反易，比周欺上恶正直。
正直恶，心无度，邪枉辟回失道途。己无邮人，我独自美，岂独无故？
不知戒，后必有，恨后遂过不肯悔。谗夫多进，反复言语生诈态。
人之态，不如备，争宠嫉贤利恶忌；妒功毁贤，下歛党与上蔽匿。
上壅蔽，失辅埶，任用谗夫不能制。郭公长父之难，厉王流于彘。
周幽厉，所以败，不听规谏忠是害。嗟我何人，独不遇时当乱世！
欲衷对，言不从，恐为子胥身离凶；进谏不听，刭而独鹿弃之江。
观往事，以自戒，治乱是非亦可识。托于成相以喻意。
请成相，言治方，君论有五约以明。君谨守之，下皆平正，国乃昌。
臣下职，莫游食，务本节用财无极。事业听上，莫得相使，一民力。
守其职，足衣食，厚薄有等明爵服。利往卬上，莫得擅与，孰私得？
君法明，论有常，表仪既设民知方。进退有律，莫得贵贱、孰私王？
君法仪，禁不为，莫不说教名不移。修之者荣，离之者辱，孰它师？
刑称陈，守其银，下不得用轻私门。罪祸有律，莫得轻重威不分。
请牧基，明有祺，主好论议必善谋。五听修领，莫不理续主执持。
听之经，明其请，参伍明谨施赏刑。显者必得，隐者复显，民反诚。
言有节，稽其实，信诞以分赏刑必。下不欺上，皆以情言，明若日。
上通利，隐远至，观法不法见不视。耳目既显，吏敬法令莫敢恣。
君教出，行有律，吏谨将之无铍滑。下不私请，各以宜，舍巧拙。
臣谨修，君制变，公察善思论不乱。以治天下，后世法之成律贯。

作者简介：荀子（约公元前313年—公元前238年），名况，字卿（一说时人相尊而号为卿），战国末期赵国人 ，两汉时因避汉宣帝询名讳称“孙卿”，思想家、哲学家、教育家，儒家学派的代表人物，先秦时代百家争鸣的集大成者。荀子曾三次担任齐国稷下学宫的祭酒，两度出任楚兰陵令。晚年蛰居兰陵县著书立说，收徒授业，终老于斯，被称为“后圣”。荀子批判地接受并创造性地发展了儒家正统的思想和理论，主张“礼法并施”；提出“制天命而用之”的人定胜天的思想；反对鬼神迷信；提出性恶论，重视习俗和教育对人的影响，并强调学以致用；思想集中反映在《荀子》一书中。荀子总结百家争鸣的理论成果和自己的学术思想，创立了先秦时期完备的朴素唯物主义哲学体系，他的思想在以后两千多年封建社会的发展中潜移默化地发生着影响。